**Ron Gilbert** (s. 1. tammikuuta 1964 La Grande, Oregon)*lähde?* on yhdysvaltalainen pelisuunnittelija. Hänet tunnetaan parhaiten hänen lukuisista LucasArtsille tekemistään seikkailupeleistä, kuten *Maniac Mansionista* ja *Monkey Island*-sarjasta.

Gilbertin uransa tietokonepeliteollisuudessa alkoi 1980-luvun alussa, kun hän myi *Graphics Basic* -nimisen ohjelman Human Engineered Softwarelle. Valmistuttuaan samoihin aikoihin tietojenkäsittelytieteissä Gilbert alkoi työskennellä vakituisesti Human Engineered Softwarelle. Hän vietti siellä noin puoli vuotta ohjelmoiden toimintapelejä Commodore 64:lle. Yhtään niistä ei ehditty julkaisemaan ennen kuin yritys meni konkurssiin.*lähde?*

Gilbert alkoi etsiä uutta työpaikkaa, ja päätyikin Lucasfilm Gamesille, josta myöhemmin tuli LucasArts. Lucasfilmillä hän teki C64-käännöksiä Lucasfilmin Atari 800 -peleistä.

Vuonna 1985 hän sai mahdollisuuden kehittää oman pelin LucasArtsille. Pelin tapahtumapaikkana oli hullun tiedemiehen viktoriaaninen kartano ja hahmoina hänen hieman jälkeenjäänyt jälkikasvunsa sekä oudot avaruusoliot. Ron Gilbert ja Lucasfilmin taiteilija Gary Winnick olivat kehitelleet ideaa muutamissa keskusteluissa ja heidän mielestään idea oli valmis esiteltäväksi johtoportaalle.

Gilbert ja Aric Wilmunder kehittivät SCUMMina tunnetun (*Script Creation Utility for Maniac Mansion*) pelimoottorin. SCUMM sisälsi komentokielen, josta tuotettiin tavukoodia, sekä tulkkiohjelman.
*Maniac Mansion* julkaistiin vuonna 1986 ja siitä tuli heti menestys. SCUMM todisti olevansa erinomainen tekninen raami seikkailupelille. 

Gilbert oli kyllästynyt Sierra On-Linen peleihin joissa pelihahmo saattoi kuolla pienestäkin virheestä. Tästä johtuen hän palkkasi uudentyyppisen seikkailupelin kehitykseen avuksi Tim Schaferin ja Dave Grossmanin.
Kolmikon projekti kulki nimellä *Mutiny on Monkey Island* ja julkaistiin nimellä *The Secret of Monkey Island*.

Gilbert lähti perustamaan Humongous Entertaimentin. Humongous julkaisi pääasiassa lapsille suunnattuja pelejä. Ron Gilbert oli mukana perustamassa myös Cavedog Entertainmentia. Yritysjärjestelyiden seurauksena kumpaakaan merkkiä ei enää ole olemassa.

Toukokuussa 2007 Gilbert alkoi tehdä Hothead Gamesille seikkailupeliä nimeltä *Penny Arcade Adventures: On the Rain-Slick Precipice of Darkness*, joka perustuu Penny Arcade-websarjakuvaan.

Muita Gilbertin kehittämiä pelejä ovat vuonna 2013 julkaistu *The Cave* ja vuonna 2017 julkaistu *Thimbleweed Park*.
*The Cave* -pelin ajatus edeltää *Maniac Mansionia* ja on peräisin ajalta, jolloin hän pelasi *Colossal Cave Adventurea*.

Gilbert on ohjaajana ja käsikirjoittanut Dave Grossmanin kanssa vuonna 2022 julkaistavan pelin *Return to Monkey Island*.

Lähteet
-------

1. 1 2  The SCUMM Diary: Stories behind one of the greatest game engines ever made  12.7.2013. Gamasutra. Viitattu 9.7.2019. (englanniksi)
2. 1 2 3 4  Purhonen, Teemu: Haastattelussa The Secret of Monkey Island -kehittäjä Ron Gilbert: "VR-pelaaminen on pelkkää kikkailua, ja pelien suoratoistopalvelut ovat tuhoon tuomittuja" *muropaketti.com*.  4.9.2019. Viitattu 16.11.2020. (englanniksi)
3. ↑
4. ↑  Double Fine's Ron Gilbert explains why adventure game The Cave has no inventory *eurogamer.net*.  12.12.2012. Viitattu 16.11.2020. (englanniksi)
5. ↑  Thimbleweed Park is an old-school adventure game just the way you remember them *theverge.com*.  10.2.2017. Viitattu 16.11.2020. (englanniksi)
6. ↑  Ron Gilbert on The Cave and how to make adventure games *theguardian.com*.  27.6.2012. Viitattu 16.11.2020. (englanniksi)
7. ↑  Toussaint Egan: New Monkey Island game Return to Monkey Island arriving in 2022 from original creator Ron Gilbert *polygon.com*.  4.4.2022. Viitattu 7.4.2022. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ron Gilbert**.
* Profiili MobyGamesissä (englanniksi)
* Ron Gilbertin blogi (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa

 |

 |